****

**יחזקאל יט-כג: מי נלחמה כלביאה?**

**דף למנחה**

**הרב ד"ר איריס יניב**

**מטרות הלימוד:**

לבחון את מקור הביטוי 'נלחמה כמו לביאה' ולדון בו. מדוע הוא נאמר תמיד בלשון נקבה?

לדון במשל הלביאה ביחזקאל פרק יט פסוקים א-ט.

לקשור את נבואת יחזקאל עם אירועים היסטוריים ולבחון כיצד הוא מגיב להם.

לנתח פרשנות בצורה מעמיקה וביקורתית.

לבחון את ההשערה שלאם המלך ('הגבירה') יש אינטרס פוליטי בהגנה על בניה.

לבחון את תיאור אותו אירוע היסטורי בטקסטים שונים.

**הסבר המהלך:**

דף לימוד זה מתמקד במשל הלביאה המופיע בפרק יט בספר יחזקאל, תחת הכותרת 'קינה לנשיאי ישראל'.

תחילה נפנה את הזרקור לביטוי המוכר 'נלחמה כמו לביאה', ונסב אליו את תשומת לב הלומדים. מתי אנו משתמשים בביטוי זה, למה אנו מתכוונים? קטע קצר יסייע בחידוד התשובה. סרט הטבע וכן קטע המידע יסבירו את הצורך של הלביאות להגן על גוריהן מפני זכרים תוקפניים, לעתים תוך כדי סיכון חייהן.

כעת נעבור לפסוקים עצמם המובאים עם תיווך (הסבר מילים קשות). נוודא את הבנת הקטע ונבחן את דעת הלומדים עליו (שאלות שיפוט והערכה), באופן שיאפשר לנהל דיון.

בחלק הבא נעבור לשאלה המרכזית: מהו הנמשל של יחזקאל? למי הוא מפנה את המשל? מי היא הלביאה ומי הם הגורים? אחת הפרשנויות (יש עוד) היא שמדובר בבניה של חמוטל בת ירמיהו, אשת יאשיהו המלך. נבחן פרשנות זו לעומק באופן ביקורתי. יש לזכור שיחזקאל, כמו כל נביא, מגיב על אירועים היסטוריים שקרו בימיו. חשוב לחדד בפני הלומדים, **שהנביאים לא היו מנותקים מהמציאות. הם היו אנשים פוליטיים** והגיבו באופן ספרותי לאירועים, תוך הבעת דעתם. לכן חשוב להבין על רקע אילו אירועים נאמר המשל ומה מטרתו. לצורך זה ניעזר בקטעים מספר מלכים ב' המעמידים את הרצף ההיסטורי של האירועים בסוף ימי מלכות יהודה, תוך ניסיון לברר את הזיקה בין אירועים אלה למשל הנביא.

נעמוד על הדומה והשונה בין המשל לאירועים ההיסטוריים, ומתוך כך יעלה קושי מסוים הנוגע לפרשנות זו.

בשלב הבא ננסה להחיות בקרב הלומדים את **מערכת היחסים הפוליטית והאישית המסובכת** בסוף ימי יהודה. המטרה היא לקרב את הטקסט לעולמם ולהראות כי בני אדם, כמו תמיד, הם יצורים מורכבים, וגם בתנ"ך אנשים פעלו מתוך **אינטרסים פוליטיים**, גם האימהות. בהקשר זה נתעכב על המושג 'גבירה' ומשמעות תפקיד זה בימי קדם.

בסיכום נאסוף את הלימוד ונזמין את הלומדים לדון בשאלות של כתיבת היסטוריה, ושל ההבדל שבין תיאור פרוזה לתיאור לירי (שירה).